tartuNLP/wikipedia-smugri-20251201 huggingface dataset:
Munkkikorppikotka

Munkkikorppikotka ("Aegypius monachus") on tumma, maailman suurin korppikotka ja Euraasian suurin päiväpetolintu. BirdLife Suomen hyväksymän luokittelun mukaan se on "Aegypius"-suvun ainoa laji, mutta jotkin lähteet luokittelevat samaan sukuun myös korvakorppikotkan ("Torgos tracheliotus").
Koko ja ulkonäkö.
Linnun pituus on 100–120 cm ja siipien kärkiväli 250–295 cm. Koiraan paino 7–11,5 kg, naaraan 7,5–12,5 kg. Vanha lintu on tumman harmaanruskea, ja sen päälaki on vaalea, ja vaaleammassa kurkussa on musta juova. Nuori lintu on musta. Lähes samankokoisesta hanhikorppikotkasta eroina ovat pään väritys ja tasaleveät siivet. Vankeudessa munkkikorppikotka on elänyt 39-vuotiaaksi.
Levinneisyys.
Munkkikorppikotkan esiintymisalue kattaa Etelä-Euroopan Espanjasta aina Turkin kautta Aasian puolelle Kiinaan ja Intiaan saakka. Maailman kannan kooksi arvioidaan 7 200–10 000 paria, josta Euroopan osuus on 1 700–1 900 paria.Vuonna 2020 on aloitettu toimenpiteet munkkikorppikotkan palauttamiseksi Bulgariaan, missä se ei ole pesinyt vuoden 1993 jälkeen. Valmistelut sisälsivät muun muassa tekopesien rakentamista ja voimalinjojen eristämistä. Vuoden 2022 kesäkuussa Bulgariaan siirrettiin 17 nuorta lintua Espanjasta, jotka sijoitettiin aluksi laajaan totutustarhaan.
Munkkikorppikotka on varmasti havaittu Suomessa neljästi, vuosina 2010, 2014, 2018 ja 2024. Tarhakarkuriksi luokiteltu havainto Ylivieskan Raudaskylästä noin 10.–24. kesäkuuta 1976 hylättiin Rariteettikomitean uudelleenkäsittelyssä 30. elokuuta 2008.
Suomen ensimmäinen luonnonvaraisesti harhautunutta lintua koskeva havainto tehtiin 19. toukokuuta 2010 Mynälahdella Varsinais-Suomessa. Sieltä lintu jatkoi rannikkoa pitkin kohti itää ja ylitti rajan Vaalimaan raja-aseman kohdalta 21. toukokuuta 2010.
Elinympäristö.
Vuoristot, korkeat alpit ja laajat metsäalueet.
Lisääntyminen.
Pesä on tavallisesti puussa ja on valtava risupesä halkaisijaltaan 1,5–2 m. Pesintä tapahtuu helmi-huhtikuussa. Munii vain yhden munan, jota hautoo 50–62 vuorokautta.
Ravinto.
Munkkikorppikotka on haaskalintu, joka syö myös kiinni saamiaan liskoja, isoja hyönteisiä yms. sekä huonokuntoisia lintuja ja nisäkkäitä.
Maijaliisa Rauste-von Wright

Maijaliisa Rauste-von Wright (o.s. Rauste; s. 12. maaliskuuta 1936 Helsinki) on suomalainen kasvatustieteilijä ja professori.
Rauste-von Wright toimi Tampereen yliopistossa kasvatustieteen apulaisprofessorina 1988–1996 ja Helsingin yliopistossa kasvatuspsykologian professorina 1996–2000. Hänen yhdessä miehensä Johan von Wrightin kanssa kirjoittamaansa konstruktivistista oppimiskäsitystä käsittelevää kirjaa "Oppiminen ja koulutus", käytetään yleisesti yliopistojen ja korkeakoulujen oppikirjana.
Rauste-von Wright oli perustamassa Helsingin yliopistoon 1999 alkanutta kasvatuspsykologian luokanopettajalinjaa. Opintolinja on siinä suhteessa poikkeuksellinen, että se suunniteltiin yhteistyössä opiskelijoiden kanssa. Vuodesta 2005 alkaen linjan johtajana on toiminut Kirsti Lonka.
Rauste-von Wright on Suomen Tiedeseuran jäsen.
Bulgaria Air

Bulgaria Air () on bulgarialainen kansallinen lentoyhtiö, joka lentää Euroopan lentoja.
Laivasto.
Laivaston keski-ikä heinäkuussa 2022 on 10,2 vuotta.
Johan von Wright

Johan Magnus von Wright (31. maaliskuuta 1924 Helsinki – 30. huhtikuuta 2015 Kemiönsaari) oli suomalainen psykologian tutkija ja filosofi. Johan von Wright nimitettiin vuonna 1983 Helsingin yliopiston soveltavan psykologian professoriksi.
Hän kirjoitti ylioppilaaksi vuonna 1942 (Tölö svenska samskola). Hän valmistui Helsingin yliopistosta filosofian kandidaatiksi vuonna 1950 ja Oxfordin yliopistosta filosofian tohtoriksi 1955. Hän teki opintomatkoja Englantiin vuosina 1949, 1951–1953 ja 1963.
Johan von Wright työskenteli Helsingin yliopiston psykologian laitoksen assistenttina 1952–1958. Hän oli Åbo Akademin psykologian dosentti vuodesta 1958 lähtien, ja Helsingin yliopiston psykologian dosentti vuodet 1960–1962. Svenska handelshögskolanin (Helsinki) psykologian apulaisprofessorina hän toimi vuonna 1960. Hän oli Turun yliopiston virkaatekevänä professorina 1958–1960 ja vuosina 1960–1983 professori sekä yhteiskunnallisen tiedekunnan dekaani vuosina 1969 ja 1973–1975. Hänellä oli Suomen Akatemian tutkijaprofessuuri 1975–1978. Helsingin yliopiston psykologian (erityisesti soveltavan psykologian) professorina hän oli vuodet 1983–1989. Hänellä oli useita luottamustehtäviä, hän toimi esimerkiksi Suomen psykologiliiton puheenjohtajana vuosina 1958–1967.
Yhdessä toisen vaimonsa Maijaliisa Rauste-von Wrightin kanssa hän kirjoitti laajasti käytetyn tenttikirjan "Oppiminen ja koulutus".
Professori von Wright oli Suomen Tiedeseuran jäsen vuodesta 1963, Suomalaisen Tiedeakatemian jäsen vuodesta 1974 ja Academia Europæan jäsen vuodesta 1991. Hän sai kunniatohtorin arvonimen vuonna 2008.
Johan von Wright kuului suomalaiseen von Wright -aatelissukuun. Hänen isänsä oli jääkärimajuri ja metalliteollisuusyhdistyksen johtaja Sven von Wright. Filosofi Georg Henrik von Wright oli Johan Wrightin serkku. Johan von Wrightin tytär on kasvatustieteen professori Moira von Wright ja poika on Åbo Akademin tietojenkäsittelytieteen professori Joakim von Wright.
Wampa

Wampat ovat kuvitteellisia olentoja George Lucasin Tähtien sota -elokuvassa ja -oheismateriaalissa.
Wampat asuvat lumiplaneetta Hothilla. Ne väijyvät saalistaan loputtomilla lumikentillä ja syövät uhrinsa, joskus pakastavat ne. Wampat ovat suuria, valkoturkkisia ja sarvekkaita petoja. Imperiumin vastaiskun alkuperäisessä 1980 versiossa wampaa ei nähty kunnolla. Ainostaan osa vartalosta. Wamban pää nähtiin juuri ennen kuin se oli hyökkäämässä Luke Skywalkerin kimppuun. Vuonna 1997 Tähtien sodan alkuperäisen elokuvan 20-vuotisjuhlaksi muutoksia tehtiin elokuviin. Wampaa esimerkiksi muutettiin niin, että sen pää näyttää erilaiselta ja lisättiin kuva wampasta syömässä tauntaunia. Alkuperäinen lähikuva ennen kuin wampa hyökkää Luken kimppuun, säilytettiin eli se voidaan yhä nähdä uudemmissa versiossa esim vuoden 2004 DVD-julkaisussa, 2011 Blu-ray-julkaisussa sekä Disney+-suoratoistopalvelun 4K UHD-versiossa. 
Elokuvassa "Imperiumin vastaisku" yksi wampa surmasi tauntaunin, jolla Luke Skywalker ratsasti, ja raahasi pyörtyneen Luken luolaansa myöhemmin syötäväksi. Luke heräsi wampan synkässä luolassa pää alaspäin ja onnistui Voiman avulla saamaan valomiekkansa, vapautti itsensä, ja iski käden irti wampalta, joka yritti pysäyttää hänet.
Maasusi

Maasusi eli termiittihyeena ("Proteles cristata") on yksi neljästä hyeenalajista. Sillä on koiramainen ulkonäkö ja etukäpälissä viisi varvasta. Maasusi on yöeläin, jonka ravintoa ovat pääasiassa termiitit. Vaikka hyeenoilla yleisesti on nisäkkäistä vahvimmat leuat, maasusi ei käy haaskoilla eikä tapa suuria eläimiä johtuen sen muita hyeenoita heikommista leuoista ja pienemmästä koosta. Maasusi saa noin 2–4 pentua pentueessa ja kaksi pentuetta vuodessa.
Nisäkäsnimistötoimikunta ehdotti vuonna 2008 lajin uudeksi suomenkieliseksi nimeksi "termiittihyeenaa".
Ulkonäkö ja koko.
Maasusi painaa 8–14 kg ja on 85–105 cm pitkä. Sen turkissa on mustia raitoja kellanruskehtavalla tai tummanruskealla pohjalla. Niskasta hännäntyveen kulkee tuuhea harja. Jalat ovat yleensä lähes kokonaan mustat, säärissä on vaakasuuntaisia epäsäännöllisiä raitoja. Muiden hyeenoiden tapaan maasusillakin on pidemmät etujalat kuin takajalat.
Maasusi muistuttaa ulkonäöltään juovahyeenaa, mutta painaa vain neljänneksen sen painosta. Maasuden raidat ovat säännöllisemmät kuin juovahyeenan.
Levinneisyys ja elinympäristö.
Maasutta esiintyy luonnonoloissa ainoastaan Afrikassa, jossa siitä on kaksi erillistä kantaa, eteläinen ja pohjoinen. Alueiden välillä on noin 1500 km välimatka. Levinneisyysalueet seurailevat Trinervitermes-suvun termiittien esiintymisaluetta.
Maasudet elävät avoimilla ruohotasangoilla tai pensasaroilla, eivät metsissä eivätkä aavikoilla. Ne syövät termiittejä, ja tyydyttävät termiittien avulla myös nesteen tarpeensa, joten ne voivat elää alueilla joissa ei ole juomavettä saatavana.
Ruostepääsky

Ruostepääsky ("Hirundo daurica") on haarapääskyä muistuttava pieni varpuslintu. Tunnetaan myös tieteellisellä nimellä "Cecropis daurica".
Koko ja ulkonäkö.
Linnun pituus on 14–19 cm, siipien kärkiväli 24–32 cm ja paino 15–20 g. Habitukseltaan muistuttaa lähinnä haarapääskyä, mutta siivet hieman pyöreäkärkisemmät ja lyhyemmät, sekä pyrstö hieman lyhyempi. Väritys: päältä sinimusta, alta vaalea, yläperä vaalea, niska ruskea. Haarapääskyn tumma rintavyö puuttuu ruostepääskyltä.
Esiintyminen.
Aasian keski- ja eteläosat, päiväntasaajan pohjoispuolinen Afrikka ja Euroopan eteläosat. Suomessa tavataan muuttoaikoina vuosittain. Ei ole pesinyt Suomessa. Euroopan pesimäpopulaatio kooltaan 41 000–132 000 paria.
Elinympäristö.
Vuoristot ja rannikoiden jyrkänteet. Talvehtii Afrikan savanneilla ja avomailla sekä aavikoilla.
Lisääntyminen.
Rakentaa pesän savesta ja ruohonkorsista kuten haarapääsky, varustettuna lyhyellä putkimaisella lentoaukolla. Pesä sijaitsee kalliojyrkänteessä, silloissa, moskeijoissa tms. ihmisen rakennelmassa. Munia on 3–5, ja molemmat puolisot hautovat 2 viikkoa.
Ravinto.
Ruostepääskyn ravintoa ovat ilmameren hyönteiset ja muut selkärangattomat. Sadesäällä se voi poimia termiittejä maasta. Lintu seurailee mielellään kamelilaumoja niiden ulostekasoissa parveilevia kärpäsiä napsien.
Ivan Gontšarov

Ivan Aleksandrovitš Gontšarov (; 18. kesäkuuta 1812 Simbirsk, Venäjän keisarikunta – 27. syyskuuta 1891 Pietari, Venäjän keisarikunta) oli venäläinen kirjailija.
Suku ja koulutus.
Isä Aleksandr Ivanovitš Gontšarov (1754–1819) ja äiti Avdotja Matvejevna Šaktorina (1785–1851) kuuluivat varakkaaseen kauppiasluokkaan. Isä kuoli Ivanin ollessa seitsenvuotias, ja hänen kasvatuksestaan alkoi huolehtia kummisetä, eläkkeellä oleva merimies Nikolai Nikolajevitš Tregubov. Gontšarov sai peruskoulutuksensa kotona ensin Tregubovin valvonnassa ja sitten yksityisessä sisäoppilaitoksessa Arkhangelskoje-Repjovkan kylässä. Kymmenenvuotiaana hänet lähetettiin Moskovaan opiskelemaan kaupalliseen kouluun, jossa hänen vanhempi veljensä Nikolai oli jo opiskellut. Gontšarov vietti koulussa kahdeksan vuotta 1822–1830. Vaikka koulutus ei juuri kiinnostanut häntä, hänen nimensä sijoitettiin säännöllisesti koulun kunniataululle.
Aleksandr Puškinin vuosina 1823–1831 useassa osassa ilmestynyt runoteos "Jevgeni Onegin" teki nuoreen poikaan ja tämän tovereihin valtavan vaikutuksen. Gontšarov pyysi äidiltään vuonna 1830, että hänet otettaisiin pois kauppakoulusta kesken kurssin. Hänessä oli jo lapsena syttynyt halu kirjoittaa, kiinnostus humanistisiin tieteisiin, erityisesti kaunokirjallisuuteen ja hän halusi lähteä opiskelemaan kielitiedettä yliopistoon.
Gontšarov opiskeli Moskovan yliopistossa kielitieteellisessä tiedekunnassa kolmen vuoden ajan ja ryhtyi virkauralle vuonna 1835. Pitkän virkauransa aikana hän toimi muun muassa sensuurin palveluksessa vuodesta 1855. Gontšarov toimi amiraali Jevfimi Putjatinin sihteerinä tämän ”maailmanympäryspurjehduksella” höyryfregatti "Palladalla" vuosina 1852–1855.
Kirjallinen ura.
Gontšarov kirjoitti kolme romaania: "Tavallinen juttu" (Обыкновенная история, "Obyknovennaja istorija", 1847), "Oblomov" (Обломов, 1859) ja "Obryv" (Обрыв, ’Äkkijyrkänne’, 1869), joita hän myöhemmin itse piti trilogiana. Romaanien lisäksi hän kirjoitti muun muassa novelleja ja esseitä sekä matkakuvauksen "Fregat Pallada" (Фрегат Паллада, 1855–1857), joka kertoo tekijän kolme vuotta kestäneestä matkasta Kaukoitään ja Japaniin.
"Oblomov" on kuitenkin se teos, jonka ansiosta Gontšarovin nimi on jäänyt kirjallisuuden historiaan. Romaanin päähenkilö Oblomov on mies, jolla on paljon hyviä pyrkimyksiä, mutta ei voimaa toteuttaa niitä. Vähitellen Oblomov vajoaa täydelliseen toimettomuuteen ja hiipuu kohti ennenaikaista kuolemaa. Gontšarov halusi antisankari Oblomovin kautta kritisoida Venäjän aateliston toimetonta elämäntapaa, mutta kritiikin voidaan katsoa myös kohdistuvan kaikkiin niihin ihmisiin, jotka suosivat toimettomuutta työnteon sijasta. Venäjällä onkin yhä käytössä käsite ”oblomovilaisuus”, joka tarkoittaa suurin piirtein samaa kuin äärimmäinen saamattomuus, unelias toimettomuus, jahkaileva päättämättömyys, saamaton haaveilu.
Mozilla Corporation

Mozilla Corporation on yhdysvaltalainen yhtiö, jonka omistaa Mozilla Foundation. Mozilla Foundation perusti sen 3. elokuuta 2005 vastaamaan käytännön työstä ohjelmistojen kehityksessä ja levittämisessä, sillä suuri osa Mozilla-projektissa mukana olevista on sen palkkalistoilla. Yhtiö vastaa myös julkaisemisesta ja markkinoinnista. Sen lisäksi se hoitaa yhteyksiä ulkopuolisiin yrityksiin, jotka tukevat Mozillaa rahallisesti. Vastapainona yleishyödylliselle säätiölle Mozilla Corporation on veronalainen yritys, mikä antaa suurempia vapauksia liiketoimiin.
Mozilla Corporationilla oli vuonna 2018 noin tuhat täyspäiväistä työntekijää. Vuoden 2020 aikana se on erottanut noin kolmanneksen työntekijöistään.
Coloretto

Coloretto on Michael Schachtin kehittämä ja Abacusspielen julkaisema korttipeli. 77 kortin pakka sisältää 63 värillistä korttia, 3 jokerikorttia, 10 "+2"-korttia sekä yhden lopetuskortin. Värikortteja on seitsemää eri väriä ja niissä on kameleontin kuva. Pelin tarkoituksena on hankkia pisteitä keräämällä mahdollisimman paljon kolmea väriä ja erikoiskortteja.
Pelin kulku.
Valmistelut.
Jokaiselle pelaajalle arvotaan yksi aloitusväri, joka ei saa olla sama kahdella pelaajalla. Aloituskortti ei myöskään voi olla "+2"-kortti tai jokeri. Pakka sekoitetaan ja asetetaan ylösalaisin pöydälle. Lopetuskortti laitetaan 15. alimmaiseksi pakkaan. Pöydälle asetetaan niin monta rivimerkkiä kuin on pelaajia.
Kierros.
Vuoron aikana pelaaja saa:
TAI
Kun rivissä on kolme korttia, siihen ei saa enää lisätä kortteja. Kierros loppuu, kun jokainen pelaaja on nostanut yhden rivin. Seuraavan kierroksen aloittaa se pelaaja, joka edellisellä kierroksella nosti viimeisen rivin.
Pelin päättyminen.
Peli päättyy sen kierroksen loppuun, jonka aikana pakasta on vedetty lopetuskortti.
Pisteenlasku.
Pelaaja saa kolmesta väristä pluspisteitä ja jokaisesta lisäväristä miinuspisteitä, molempia alla olevan pistetaulukon mukaan. Jokerikortin voi laskea haluamakseen väriksi ja jokaisesta "+2"-kortista saa ylimääräiset kaksi pistettä. Pelaaja, jolla on eniten pisteitä, voittaa.
Riste

Riste on Kokemäellä sijaitseva kylä. Kylässä toimi kevääseen 2018 koulu, jossa opetettiin peruskoulun 1–6 luokkia.
Ristellä toimii kylätoimikunta, Risten Praasu ry, sekä vapaaehtoinen palokunta. Siellä sijaitsevat myös JM-rata, motocrossrata ja Suomen Viljavan viljavarasto.
Risten rautatieasema.
Risten kautta kulkee Tampereen ja Porin välinen rautatie. Risten rautatieasema (lyhenne Rte) valmistui Oulun radan pysäkin tyyppipiirustusten mukaan junaliikenteen alkamisen aikaan vuonna 1895, samanlaisena kuin esimerkiksi Nokian, Siuron, Karkun ja Nakkilan asemat samalla rataosalla. Kansalaissodan aikana vuonna 1918 asemarakennus yritettiin polttaa, mutta silloisen asemapäällikön rouva sai aikeen estetyksi; samaan aikaan kuitenkin läheinen Pahakosken rautatiesilta räjäytettiin ja Peipohjan, Kokemäen ja Kyttälän asemarakennukset poltettiin. Risten asemalta rakennettiin sivuraiteet sorakuopalle pääradan rakentamisen aikoihin ja edelleen voimalaitokselle vuonna 1919 sekä viljavarastolle vuonna 1938. Asemarakennuksen ulkonäköä muutettiin vuosina 1947 ja 1952. Riste ja Peipohja esiintyivät 1900-luvun alkupuolella kaavailtuina vaihtoehtoisina risteysasemina, kun Helsingistä suunniteltiin uutta rautatietä Loimaan kautta Satakuntaan. 
Risten asema jäi vuonna 1966 valmistuneen rataoikaisun vuoksi sivuun uudesta ratalinjasta, jolla avattiin samanniminen seisake ja jolta rakennettiin viljavarastolle uusi pistoraide. Vanha asemarakennus purettiin 1970-luvun alussa, henkilöliikenne Risten seisakkeella lopetettiin vuonna 1983 ja liikennepaikka lakkautettiin vuonna 1999.
Onotoa

Onotoa on Kiribatin Gilbertsaariin kuuluva atolli Tyynellä valtamerellä. Se kuuluu eteläisiin Gilbertsaariin.
Onotoa sijaitsee 65 kilometriä Tamanasta pohjoiseen. Atollin pinta-ala on noin 16 km² ja asukasluku oli 1 393 vuonna 2015. Yleisimmän teorian mukaan brittiläiset löysivät Onotoan 1826. Samana vuonna atollin näki yhdysvaltalainen kapteeni Chase. 
Onotoalla on lentokenttä.
Purolan seisake

Purolan seisake (, ) on entinen Suomen rataverkon liikennepaikka Järvenpään Purolassa. Seisake avattiin 1. tammikuuta 1922, silloin varsin syrjäiselle seudulle, jonka kasvulle liikennepaikalla oli keskeinen merkitys. Paikalle rakennettiin vaatimaton puinen laiturirakennus. Vuonna 1978 Purolasta tuli miehittämätön seisake. Nykyiset laiturit rakennettiin vuonna 1998. Vuonna 2007 Purola lakkautettiin omana rautatieliikennepaikkana ja se yhdistettiin osaksi Järvenpään rautatieliikennepaikka.
Järvenpään neljästä seisakkeesta Purolan seisake oli vähiten käytetty. Se muodostuu kahdesta reunalaiturista. Henkilöliikenteen pysähdykset seisakkeella lopetettiin aamuyöllä 27. maaliskuuta 2016. Samaan aikaan lakkautetun Nuppulinnan seisakkeella järjestettiin mielenosoitus. Purolalaiset kokivat, että julkiset kulkuyhteydet Purolaan olivat jo valmiiksi huonot ja junayhteyden lakkauttaminen olisi ollut siksi kohtuutonta.Purolan seisakkeelta nousi vuonna 2004 noin 32 000 junamatkustajaa, mikä oli noin 40 % edellistä vuotta enemmän. Lokakuussa 2014 tehdyn laskelman mukaan Purolan seisaketta käytti 129 matkustajaa arkivuorokaudessa (nousijat ja poistujat yhteensä). Helsinkiin liikennöitiin raiteelta 1 ja Riihimäelle raiteelta 2.
Tamana (Kiribati)

Tamana on pienin Kiribatin Gilbertsaarista Tyynellä valtamerellä. 
Tamanan pinta-ala on noin 4,8 km² ja väkiluku oli 1 104 vuonna 2015. Atolli sijaitsee eteläisillä Gilbertsaarilla, 70 kilometriä Onotoasta kaakkoon ja 86 kilometriä Aroraelta luoteeseen.
Tamanalla ei ole laguunia.
Lähteet.
Arotasku

Arotasku ("Oenanthe isabellina") on kivitaskua muistuttava pieni varpuslintu.
Koko ja ulkonäkö.
Linnun pituus on 15–16,5 cm, siipien kärkiväli 27–31 cm ja paino 27–33 g. Ulkonäöltään se on kuin syyspukuinen kivitasku. Sukupuolet ovat samanvärisiä.
Levinneisyys.
Arotasku elää Kaakkois-Euroopasta Keski-Aasiaan. Se talvehtii Afrikassa ja Intiassa. Suomessa lajin ensimmäinen varmistettu havainto on tehty 8. syyskuuta 1977 Siikajoen Tauvossa. Arotaskua tavataan Suomessa nykyisin vuosittain.
Elinympäristö.
Avoimet lyhytvartista ruohoa kasvavat arot ja puoliaavikot.
Lisääntyminen.
Pesä maakolossa, usein jyrsijän, joskus mehiläissyöjän vanhassa pesässä. Pesä on rakennettu kuivista korsista, juurista ja karvoista, vuorattu höyhenillä ja karvoilla. Munia on 5–6, joita naaras hautoo noin 12 päivää.
Ravinto.
Arotasku on hyönteissyöjä, ja sille maistuvat varsinkin muurahaiset ja muut pistiäiset.
Hämeentie 38

Hämeentie 38 on suomalaisen rockyhtyeen Jussi &amp; The Boysin studioalbumi. Rhythm and blues- ja countrytyylisistä käännöskappaleista koostuvan albumin kaikki suomenkieliset sanoitukset on tehnyt Juice Leskinen. Albumin 15:stä kappaleesta peräti viisi on alun perin ”pub rockin kummisedäksi” kutsutun englantilaisen Mickey Juppin tuotantoa.
Carmenère

Carmenère-rypäle on alun perin kotoisin Médocin alueelta Ranskasta, jossa se oli paljon käytetty rypälelajike 1800-luvulla. Sitä pidettiin pitkään Merlot-lajikkeena, mutta nykyisin Carmenère on kuitenkin tunnistettu omaksi rypäleekseen, ja siitä tehnyt viinit myydään joko nimellä Carmenère tai Grande Vidure. Phylloxera–viinikirva hävitti lajikkeen Ranskasta täysin 1890-luvulla. Chile, jonne rypäle tuotiin 150 vuotta sitten, on ainoa maa maailmassa, missä lajike on säilynyt.
Carmenère ei täysin sovellu pitkään pullokypsytettävien viinien rypälelajikkeeksi. Parhaimmillaan siitä tehty viini on useimmiten 2–5 vuoden ikäisenä.
Parhaimpana Carmenère-alueena pidetään Colchaguan laaksoa, joka sijaitsee Chilessä noin 130 km etelään Santiagosta. Rypäle viihtyy ja antaa parhaan sadon leudon välimerellisessä ilmastossa. Maaperän tulisi olla hedelmällistä savensekaista lietemaata. Myös savensekainen hiekkamaa käy.
Carmenère-viinin tuoksu on runsas, yrttinen ja rehevä, sekä aina voimakas. Kaikkia Carmenère-viinejä yhdistää runsas ja täyteläinen, lämmin, hieman mausteinen, pehmeä, mehevä, pitkä maku.
MacBook

MacBook on Applen valmistama mallisto kannettavia Macintosh-tietokoneita. MacBook-mallisto julkaistiin 16. toukokuuta 2006. MacBook suunniteltiin korvaamaan iBook G4-mallisto.
MacBook on rakennettu Intel Core 2 Duo -suorittimen ympärille ja se on saatavilla kolmena eri kokoonpanona: 2.1 GHz ja 2.4 GHz malleina valkoisella kotelolla sekä mattamustana 2.4 GHz mallina. Jokainen kokoonpano on varustettu näytön yläreunassa sijaitsevalla iSight-kameralla ja magneettisella kannen lukolla. MacBook on suorituskykyisemmän MacBook Pro -malliston sisarmallisto. Toinen sisarmalli on MacBook Air. Näyttö on MacBookeissa 13,3 tuuman (33,8 cm) TFT-näyttö, jonka resoluutio on 1280 x 800 pikseliä.
Apple poisti MacBook White:n mallistostaan 27. toukokuuta 2009. 
Mallisarjan vaiheet.
Lokakuussa 2008 Apple uudisti 13-tuuman MacBook-mallin. Uusitun MacBookin runko on kaiverrettu alumiinista, ja siinä on LED-taustavalaistu näyttö.
Kesäkuussa 2009 Apple päivitti kannettavat tietokoneensa. Alumiininen 13,3 tuuman kannettava siirtyi Macbook Pro tuoteperheen sisälle ja tavallista Macbookia on saatavilla vain polykarbonaattikuorilla. Samalla malliston prosessoriin, näyttöön ja näppäimistöön tuli pieniä muutoksia.
Lokakuussa 2009 Apple päivitti polykarbonaattikuorisen MacBookin alumiinimallistosta tutulle Unibody-kuorelle, joka tosin edelleen on valmistettu polykarbonaatista. Samalla malli sai myös Pro-perheestä tutun uuden akun, jonka luvattu kestoaika on seitsemän tuntia.
Toukokuussa 2010 Apple päivitti MacBookia. 7 tuntia kestävä akku vaihtui 10 tuntia kestävään akkuun, prosessori 2.4 GHz Intel Core 2 Duo:hon. Myös näytönohjain vaihtui Nvidia GeForce 320M, jossa oli 256MB sisäistä muistia. Koneen mukana toimitettiin Mac OS X 10.6.3.
Sirpa Lane

Sirpa Lane (oik. Salo; 1952 Turku – 1999 Formentera) oli suomalaissyntyinen näyttelijä ja malli. 
Hänet löysi alun perin Ruotsissa ohjaaja ja valokuvaaja David Hamilton. Elokuvaura vaikutti alussa lupaavalta: Roger Vadim nimesi Salon ”uudeksi Brigitte Bardot’ksi”. Lanen tunnetuimpia rooleja ovat aatelisnainen Walerian Borowczykin elokuvassa "La Bête" ja Roger Vadimin elokuvan "Charlotte" nimirooli.
Lane lähti ulkomaille jo nuorena ja saavutti kulttimainetta Ranskassa ja Italiassa, mutta jäi kotimaassaan varsin tuntemattomaksi elokuvasensuurin takia. Lanen elokuvia nähtiin Suomessa ensimmäistä kertaa valkokankaalla vasta Suomen elokuva-arkiston sarjassa syksyllä 2006. Vuonna 1982 Sirpa Lane esiintyi "Playboy"-lehden ranskalaisen painoksen elokuun numeron kansikuvassa. 
Lanen elokuva-uran hiipuessa 1980-luvulla alan varjopuolet synkensivät sekä hänen työ- että yksityiselämäänsä. Hän sairastui AIDSiin ja menehtyi 46-vuotiaana. Viimeisinä vuosinaan Lane antoi suomalaisille aikakauslehdille useita haastatteluja, joissa hän puhui avoimesti taudistaan.
Dinant

Dinant on Belgian kunta Namurin provinssissa, Valloniassa. Se sijaitsee Maasjoen rannalla. 
1. tammikuuta 2006 Dinantin väkiluku oli 13 012. Pinta-ala on 99,80 km², joten asukkaita on 130 neliökilometriä kohden.
Sampo (lehti)

Sampo on Saarijärvellä ilmestyvä paikallislehti. Lehti ilmestyy kerran viikossa torstaisin. Sampo-lehden levikki oli 4 872 vuonna 2016 ja sen levikkialue käsittää Saarijärven lisäksi Kannonkosken kunnan. 
Sampoa julkaisee Keski-Suomen Media Oy, ja sen vastaava päätoimittaja on Marja Tarvainen. Lehti on poliittisesti sitoutumaton. 
Sampo alkoi ilmestyä vuonna 1943. Kustantajina olivat Lanneveden Sampo-Nuorisoseura ja Lanneveden Työväen yhdistys. 
Perustamisen puuhamiehenä ja lehden vastaavana toimittajana oli Eeti Hänninen. Lehteä painettiin 350 kappaletta ja se jaettiin ilmaiseksi 8-sivuisena.
Pico de Orizaba

Pico de Orizaba (tai Citlaltépetl) on Meksikon korkein ja Pohjois-Amerikassa kolmanneksi korkein vuori. 
Tulivuori on tällä hetkellä horrostilassa, muttei lopullisesti sammunut; viimeinen purkaus tapahtui vuonna 1846, sitä aiemmin vuosina 1687, 1613, 1569, 1566 ja 1545.
F. Maynard ja William F. Raynolds valloittivat vuoren vuonna 1848.
Jani Sointula

Jani Sointula on suomalainen pokeriammattilainen.
Sointula voitti Monte Carlo Millions -turnauksen vuonna 2004 voitettuaan ystävänsä Juha Helpin lopun kaksinpelissä. Kolmanneksi sijoittui Phil Ivey. Sointula ansaitsi voitostaan 400 000 dollaria.
World Poker Tourin Pariisin osakilpailussa kesäkuussa 2006 Sointula oli toinen tanskalaisen Christian Grundtvigin voittaessa, kolmanneksi sijoittui Suomen Thomas Wahlroos. Kakkostilastaan Sointula sai 356 250 euroa eli 452 438 dollaria.
European Poker Tourilla Sointula on ollut parhaimmillaan neljäs elokuussa 2011 Tallinnassa. 
Rob Hollinkin voittamassa Monte Carlon EPT-finaalissa maaliskuussa 2005. World Series of Pokerin pääturnauksessa 2005 Sointula oli rahasijoilla (198.). Vuonna 2012 hän oli WSOPE:n Majestic Super High Rollerissa kuudes.
Joulukuussa 2014 Sointula voitti Prahassa Prague Poker Festivalilla "€ 10,000 + 600 King's Casino Pot Limit Omaha - High Roller"-turnauksen voittaen 132 300 euroa.
Syyskuussa 2018 Sointulan pokeriuran turnausansiot ylittivät 2,8 miljoonaa dollaria.
Internetissä Sointula on pelannut nimimerkillä Hellraiser.
Hirvi, älä tule tielle

Hirvi, älä tule tielle on suomalaisen laulajan Jussi Raittisen vuonna 1984 ilmestynyt kuudes sooloalbumi. 
Kappaleet.
Kaikki sovitukset Eero Lupari.
Victoria Silvstedt

Karin Victoria Silvstedt (s. 19. syyskuuta 1974 Skellefteå) on ruotsalainen valokuvamalli, näyttelijä, laulaja ja julkisuuden henkilö.
Elämäkerta.
Silvstedt tuli vuonna 1993 toiseksi Fröken Sverige -kauneuskilpailussa. Hän oli joulukuun 1996 "Playboy"-lehden "Playmate of the Month" ja vuoden 1997 "Playmate of the Year".
Silvstedt on tehnyt menestyksekästä mallinuraa, hän on työskennellyt muun muassa Chanelille, Christian Diorille, Loris Azzarolille, Givenchylle, Valentinolle ja Giorgio Armanille.
Silvstedt on Guess-merkin keulahahmo ja esiintyi muun muassa Claudia Schifferin ja Anna Nicole Smithin kanssa.
Silvstedt esiintyi myös italialaisessa ja ranskalaisessa "Onnenpyörä"-ohjelmassa.
Manchesterin lentoasema

Manchesterin lentoasema () on Ison-Britannian neljänneksi suurin lentoasema ja suurin Lontoon ulkopuolella sijaitseva lentoasema. Se sijaitsee Cheshiren ja Suur-Manchesterin rajalla.
Lentoasema avattiin vuonna 1938, ja alun perin sen nimi oli "Ringway Airport". Vuosina 1975–1986 lentoaseman nimi oli "Manchesterin kansainvälinen lentoasema".
Lentoasema on bmin ja British Airwaysin Atlantin välisten lentojen tukikohta.
Lentoasemassa on kolme terminaalia. Terminaalit 1 ja 3 ovat samassa rakennuksessa, ja ovat yhdistetty käytävällä. Terminaalit 1 ja 2 on yhdistetty kävelysillalla.
Vendit

Vendit on vanha germaanisperäinen nimitys läntisille slaaviheimoille, jotka levittäytyivät itäisen Saksan alueelle (Elbe- ja Oder-jokien väliselle alueelle) 600-luvulla. Vendien lukuisat heimoruhtinaskunnat alistettiin 1100-luvulla saksalaisten valtaan. Vuodesta 1110 vendien oli maksettava sakseille veroa ja vuonna 1111 heidän päälliköidensä oli autettava saksalaisia lääninherroja näiden hyökkäyksissä Rügenin saarella asuvia slaavilaisia merirosvoja vastaan. Tämän seurauksena vendiväestö vähitellen saksalaistui. Myös Tanskan historiaan kuuluvat 1100-luvulla tehdyt ristiretket merirosvoutta harjoittaneita, Itämeren lounaisrannikolla asuneita pakanallisia vendiheimoja vastaan. 
"Vendit"-nimityksen keksivät mahdollisesti Länsi-Euroopan varhaiskeskiaikaiset oppineet, jotka ilmeisesti samaistivat slaavit Tacituksen noin 100 jaa. mainitsemaan veneettien kansaan. Slaavilaisten maiden historiankirjoitus kutsuu vendejä yleensä polabeiksi.
Muinaisten vendien muistona elää vielä pieni sorbivähemmistö Saksan itärajan tuntumassa. Ennen saksalaisvalloitusten alkua vendiläistä väestöä eli alueella, joka vastasi melko tarkkaan myöhemmän DDR:n valtioaluetta. Vuonna 810 slaavilaisalueen länsirajaksi muodostui "Limes Saxonicus" Lyypekin länsipuolella.
Sylvius Leopold Weiss

Sylvius Leopold Weiss (1687 - 16. lokakuuta 1750) oli saksalainen säveltäjä ja luutisti. 
Weiss syntyi Breslaussa luutisti Johann Jacob Weissin pojaksi. Weissin luultiin aiemmin syntyneen vuonna 1686, mutta nykyään hänen syntymävuotenaan pidetään vuotta 1687. Weiss toimi uransa aikana luutistina Breslaussa, Roomassa ja Dresdenissä, jossa hän kuoli vuonna 1750. Weiss sävelsi noin 600 luuttukappaletta.
Itä-Berliini

Itä-Berliini (saks. "Ost-Berlin") oli Berliinin itäinen osa toisen maailmansodan lopulta 1945 Saksan jälleenyhdistymiseen 1990 asti.
Sodan jälkeen Berliini jaettiin neljään miehitysvyöhykkeeseen, joista Itä-Berliini oli Neuvostoliiton vyöhyke. Loput kolme vyöhykettä olivat länsiliittoutuneiden hallinnassa; pohjoinen vyöhyke Ranskan, läntinen Yhdistyneen kuningaskunnan ja eteläinen Yhdysvaltain hallinnassa. Vuonna 1948 kaupunki jakautui virallisesti kahtia, kun Neuvostoliitto ei tunnustanut sosiaalidemokraatti Ernst Reuterin valintaa pormestariksi ja asetti vyöhykkeelleen oman pormestarinsa.
Saksan demokraattinen tasavalta (DDR) piti koko Berliiniä pääkaupunkinaan (muodossa "Berlin, Hauptstadt der DDR"); käytännössä tosin pääkaupunkina toimi vain Itä-Berliini. Myös voittajavaltojen kesken Berliinin oikeudellinen status oli kiistanalainen. Länsiliittoutuneiden tulkinnan mukaan koko Berliinissä ylintä valtaa käytti neljä miehitysvaltaa eikä kumpikaan Saksa; Neuvostoliitto puolestaan katsoi, että Itä-Berliini kuului DDR:n alaisuuteen ja että miehitystila jatkui ainoastaan Länsi-Berliinissä.
Itä- ja Länsi-Berliinin välinen raja oli auki vuoteen 1961 asti, jolloin DDR rakensi Berliinin muurin, joka sinetöi kaupungin kahtiajaon. Muurin murruttua 1989 ja Saksan jälleenyhdistyttyä vuotta myöhemmin Berliinikin yhdistyi jälleen ja palasi koko Saksan pääkaupungiksi.
Hallintoalueet.
Ennen jakoa, vuoden 1920 alueliitoksesta lähtien Berliiniin oli kuulunut 20 hallintoaluetta ("Bezirke"). Jaon yhteydessä niistä kahdeksan tuli kuulumaan Neuvostoliiton, kuusi Yhdysvaltain, neljä Yhdistyneen kuningaskunnan ja kaksi Ranskan miehitysvyöhykkeeseen. Neuvostoliiton vyöhykkeeseen, josta muodostettiin Itä-Berliini, kuuluivat seuraavat kahdeksan hallintoaluetta:
Jennifer Heil

 
Jennifer Heil (s. 11. huhtikuuta 1983 Edmonton, Alberta, Kanada) on kanadalainen freestylehiihtäjä, lajinaan kumparelasku.
Heil oli mukana jo 18-vuotiaana 2002 Salt Lake Cityn talviolympialaisissa, jossa hän sijoittui neljänneksi. Torinon olympialaisissa 2006 Heil voitti kumparelaskun kultamitalin. Vancouverin olympialaisissa 2010 hän sijoittui toiseksi. 
Freestylen maailmanmestaruuskilpailuissa hän on voittanut kultaa kumparelaskussa 2011 ja parikumparelaskussa vuosina 2005, 2007 ja 2011 sekä sijoittunut toiseksi kumparelaskussa vuosina 2007 ja 2009.
Heil voitti maailmancupin kokonaiskilpailun kaudella 2006–2007 ja kumpareiden maailmancupin kausina 2003–2004, 2004–2005, 2005–2006, 2006–2007 ja 2009–2010. 12. maaliskuuta 2011 mennessä hän on voittanut 25 maailmancupin osakilpailua ja sijoittunut palkintokorokkeelle 57 kertaa.
Viiri

Viiri on yleisnimitys sellaiselle lipunkaltaiselle kankaasta valmistetulle tunnukselle, jota käytetään noudattaen eri käytäntöjä ja sääntöjä kuin lippujen käytössä. Viirit myös poikkeavat lipuista ulkomuodoltaan: yleensä liput ovat suorakaiteen muotoisia ja korkeintaan kaksi kertaa niin pitkiä kuin niiden leveys, kun taas viirit ovat useimmiten pitkiä ja kapeita, ja tangosta poispäin kapenevia.
Käyttötarkoitus.
Viireillä ilmaistaan eri asioita. Nykyisin huomattavimpana perinteenä on isännänviirin käyttö osoittamassa, että talonväki on paikalla.
Aiemmin viirejä käytettiin yleisesti erilaisten joukko-osastojen tunnuksina peitsiin ja kilpiin kiinnitettyinä. Laivastoissa ympäri maailman käytetään edelleen viirejä osoittamassa aluksen komentajan sotilasarvoa tai aluksella olevan korkeimman upseerin arvoasemaa. Tämä perinne on siirtynyt myös huviveneilyyn, jossa on tapana ilmoittaa viirejä käyttäen eri seuroihin tai tutkintoryhmiin kuuluminen.
Nykyisin Suomessa käytetään viirejä useissa eri tarkoituksissa.
Anni Collan

Anni Sofia ”Tuikku” Collan (13. tammikuuta 1876 Rauma – 17. huhtikuuta 1962 Helsinki) oli suomalaisen naisvoimistelun ja -urheilun sekä partiotyttötoiminnan uranuurtajia. Collan toimi vuosina 1917–1921 Suomen Naisten Liikuntakasvatusliiton ja vuosina 1924–1941 Suomalaisen partiotyttöliiton puheenjohtajana.
Varhaisvuodet.
Collanin vanhemmat olivat kaupunginlääkäri Johannes Collan ja kauppiaantytär Anna Charlotta Sallmén. Anni Collanin veljiä olivat poliitikko ja sotilas Mikko Collan sekä osuustoimintamies Yrjö Collan. Collan vietti varhaislapsuutensa Nurmeksessa ja kävi koulunsa Kuopiossa. Hän vietti monet kesät Kiukaisissa Vaaniin ratsutilalla, jonka hänen äitinsä isä oli ostanut vuonna 1867. Collan aloitti vuonna 1893 kuvanveiston opinnot Ateneumin Taideteollisessa koulussa mutta siirtyi sittemmin opiskelemaan voimistelunopettajaksi ja valmistui voimistelulaitokselta vuonna 1897. Hän suoritti Tukholmassa kahden vuoden ajan jatko-opintoja Kuninkaallisessa keskusopistossa.
Ura.
Collan toimi Keisarillisen Aleksanterin-yliopiston voimistelulaitoksen opettajana vuosina 1909–1918 ja tyttöjen voimistelun ja terveydenhoidon tarkastajana koulutushallituksessa 1919–1944. Hän oli valtion urheilulautakunnan ensimmäinen sihteeri vuosina 1920–1922. 
Collan laittoi 1900-luvun ensimmäisellä vuosikymmenellä alulle sittemmin Suomen Urheilumuseon yhteyteen siirtyneen Suomen urheilukirjaston. Hän perusti Kisakenttä-lehden vuonna 1910 tehtyään sitä ennen jonkin aikaa Suomen Urheilulehteen naisten osastoa. Collan vastusti kilpaurheilua ja suhtautui kriittisesti miesten kilpailukiihkoon.
Partiotoimintaan hän tutustui jo vuonna 1911 heti sen rantauduttua Suomeen, ennen kuin toiminta julistettiin saman vuoden syksyllä laittomaksi. Kun partio jälleen sallittiin keväällä 1917, Collan perusti Helsinkiin Hespartto-lippukunnan. Hän toimi sen johtajana vuoteen 1921 asti. Hän toimi vuodesta 1924 Suomalaisen partiotyttöliiton puheenjohtajana ja sittemmin myös kansainvälisen partiotyttöliikkeen johtotehtävissä.
Collanille myönnettiin kouluneuvoksen arvonimi vuonna 1946. Vuonna 1948 hänelle myönnettiin Suomen liikuntakulttuurin ja urheilun suuri ansioristi, joka voi olla vain kahdellatoista elävällä ihmisellä kerrallaan. Yksi Suomen Partiolaisten ansiomerkeistä on nimetty Anni Collanin mukaan Collanin soljeksi.
Nils af Ursin

Nils af Ursin -nimisiä henkilöitä ovat olleet:
Bailey Olter

Bailey Olter (12. maaliskuuta 1932 – 17. helmikuuta 1999) oli mikronesialainen poliitikko. Hän toimi maansa toisena varapresidenttinä 1983-1987 ja kolmantena presidenttinä vuosina 1991–1996. Olter sairastui aivohalvaukseen 16. heinäkuuta 1996, jonka jälkeen presidentin virkaa hoiti silloinen varapresidentti Jacob Nena. Virallisesti Olterin presidenttikausi päättyi 8. marraskuuta 1996 kun kongressi julisti Nenan uudeksi presidentiksi. Olter ei koskaan toipunut aivohalvauksestaan, ja hän menehtyi pitkäaikaisen sairauden uuvuttamana.
Viirit

Viirit () ovat kaksi asumatonta Suomenlahden ulkosaarta Venäjän Leningradin alueen länsiosassa:
Viirit sijaitsevat noin 12 km Suursaaresta lounaaseen ja saman verran Ruuskerin itäpuolella. Hallinnollisesti ne ovat osa Jaaman piiriä. 
Historia.
Ennen sotia Suomeen kuuluessaan Viirit olivat osa Suursaaren kuntaa, joka oli talvisodan päättäneessä Moskovan rauhassa 1940 Suomen Neuvostoliitolle luovuttamalla alueella.
Saaret olivat osa joulukuussa 2017 perustettua Itäisen Suomenlahden luonnonpuistoa.
Majakka.
Länsi-Viirin pohjoispäässä sijaitsevan majakan valo näkyy 4 sekunnin välein.
Beratin piirikunta

Beratin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Beratin prefektuuriin, joka vastaa nykyistä Beratin maakuntaa. Piirikunnan pinta-ala oli 915 neliökilometriä ja vuoden 2001 väestönlaskennassa siellä oli 128 410 asukasta. 
Piirikuntaan kuuluivat seuraavat kunnat: Berat, Cukalat, Kutalli, Lumas, Otllak, Poshnjë, Roshnik, Sinjë, Tërpan, Ura Vajgurore, Velabisht ja Vërtop. Pääkaupunkina toimi Berat.
Josh Lucas

Josh Lucas (myös Joshua Lucas, oikealta nimeltään Joshua Maurer, s. 20. kesäkuuta 1971 Little Rock, Arkansas, Yhdysvallat) on yhdysvaltalainen näyttelijä. Hän valmistui Washingtonin osavaltion Gig Harborin lukiosta vuonna 1989 ja päätti unohtaa collegen näyttelemisen vuoksi. Lukiosta valmistumisen jälkeen hän on näytellyt yli kolmessakymmenessä elokuvassa ja televisiosarjassa.
Lucasilla on rooli Arto Halosen ohjaamassa ja käsikirjoittamassa elokuvassa "The Guardian Angel – Suojelusenkeli", joka sai ensi-iltansa vuonna 2018. Elokuva on tositapahtumiin perustuva psykologinen trilleri, joka perustuu Tanskassa vuonna 1951 tapahtuneeseen hypnoosimurhaan.
Bulqizën piirikunta

Bulqizën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Dibërin prefektuuriin, joka vastaa nykyistä Dibërin maakuntaa. Piirikunnan pinta-ala oli 718 neliökilometriä ja vuoden 2001 väestönlaskennassa siellä oli 42 985 asukasta. 
Piirikuntaan kuuluivat seuraavat kunnat: Bulqizë, Fushë-Bulqizë, Gjoricë, Martanesh, Ostren, Shupenzë, Trebisht ja Zerqan. Pääkaupunkina toimi Bulqizë.
Delvinën piirikunta

Delvinën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Vlorën prefektuuriin, joka vastaa nykyistä Vlorën maakuntaa. Piirikunnan pinta-ala oli 367 neliökilometriä ja vuoden 2001 väestönlaskennassa siellä oli 10 859 asukasta. 
Piirikuntaan kuuluivat seuraavat kunnat: Delvinë, Finiq, Mesopotam ja Vergo. Pääkaupunkina toimi Delvinë.
USS Ranger (CVA-61)

USS Ranger (runkonumerot CVA-61 ja CV-61) oli Yhdysvaltain laivaston Forrestal-luokan lentotukialus. Alus osallistui Vietnamin sodan operaatioihin Etelä-Kiinan merellä ja Persianlahden sotaan.
Valmistus.
Alus tilattiin Newport News Shipbuilding and Drydock Companyltä Newport Newsistä Virginiasta, missä köli laskettiin 2. elokuuta 1954. Se laskettiin vesille 29. syyskuuta 1956 kumminaan aselajikomentajien neuvoston puheenjohtajan amiraali Arthur Radfordin puoliso ja otettiin palvelukseen 10. elokuuta 1957 Norfolkin laivastontelakalla ensimmäisenä päällikkönään Charles T. Booth II.
Palvelus.
Alus poistettiin 10. heinäkuuta 1993 virallisesti palveluksesta ja siirrettiin Naval Inactive Ship Maintenance Facilitylle Bremertoniin Washingtonin osavaltioon. Vuonna 2004 taloudellista voittoa hakematon järjestö yritti saada aluksen siirrettyä Portlandiin Oregoniin laivasto- ja ilmavoimamuseoksi sekä koulutus- ja tapahtumakeskukseksi.
Alus lähti 5. maaliskuuta 2015 Bremertonista 18 viikon matkalle International Shipbreaking Limitedille kierrätyskeskukseen Brownsvilleen Texasiin romutettavaksi.
Devollin piirikunta

Devollin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Korçën prefektuuriin, joka vastaa nykyistä Korçën maakuntaa. Piirikunnan pinta-ala oli 429 neliökilometriä ja vuoden 2001 väestönlaskennassa siellä oli 34 744 asukasta. 
Piirikuntaan kuuluivat seuraavat kunnat: Bilisht, Hoçisht, Miras, Progër ja Qendër Bilisht. Pääkaupunkina toimi Bilisht.
Muhammed-pilapiirrosjupakan diplomatia

Muhammad-piirrosjupakan diplomatia alkoi kun islamilaisten valtioiden suurlähettiläitä kirjoitti 25. lokakuuta 2005 Tanskan pääministeri Anders Fogh Rasmussenille kirjeen, missä he pyysivät tätä vastaanottamaan heidät tarkoituksena keskustella Flemming Rosen tilaamista ja 30. syyskuuta 2005 julkaisemista 12 heidän mielestään profeetta Muhammadia ja islamia loukkaavasta pilapiirroksesta.
Tyttö sinä olet tähti

Tyttö sinä olet tähti on suomalainen elokuva, joka sai ensi-iltansa 21. lokakuuta 2005. Elokuva kertoo nuorista ihmisistä ja heidän ihmissuhteistaan. Elokuvassa on mukana myös musiikin tekemisen sekä ylä- ja alaluokan problematiikkaa. Elokuva on tyyliltään humoristinen ja kepeä. Elokuva vuoti noin kaksi viikkoa ennen DVD-julkaisuaan internetiin, mitä ei ole tapahtunut usein suomalaisessa elokuvateollisuudessa.
"Tyttö sinä olet tähti" voitti pohjoismaisen esikoiselokuvan palkinnon Norjan Amanda-elokuvapalkintogaalassa. Palkinto vastaa likimain Suomessa jaettavaa Jussi-palkintoa. Elokuva sai parhaan musiikin Jussin sekä Yleisö-Jussin vuonna 2006. Pamela Tola sai elokuvasta ensimmäisen Jussi-ehdokkuutensa. Elokuvassa esiintyy cameorooleissa useita räppäreitä, kuten Steen1, Asa, Paleface, Notkea Rotta ja DJ Ewok.
Juoni.
Sune (Samuli Vauramo) on hiphop-DJ, ja Nelli Rautio (Pamela Tola) haaveilee laulajan urasta. Eräänä päivänä Nelli päättää mennä kertomaan upeista taidoistaan levy-yhtiölle, mutta hän tarvitsee demon pystyäkseen näyttämään, mitä todella osaa. Hän törmää levy-yhtiössä Suneen ja pyytää tätä säestämään demon, mutta Sune kieltäytyy. Illalla baarissa Sune ja tämän kaverit lyövät vetoa siitä, suostuuko Nelli harrastamaan seksiä Sunen kanssa. Sune menee Nellin luo ja lupautuu säestämään hänelle demon. Asiat alkavat pikkuhiljaa mutkistua.
Rooleissa.
Puolalanmäen musiikkilukion kuoro esiintyi kuorossa.
Musiikki.
Elokuvassa esiintyy muun muassa Isukin (Eero Milonoff), Sunen (Samuli Vauramo) ja Kondiksen (Joonas Saartamo) rap-yhtyeen Kärkiryhmän kappaleet ”Tulevaisuuden johtajat”, ”Elämä kantaa” ja ”Mieti mitä haluut”. Myös Nellin kappaleet esitetään elokuvan aikana. Ne ovat nimiltään ”Tee se niin” ja ”Pidä musta kii”. Joissakin elokuvan kohtauksissa on myös parin tunnetumman artistin musiikkia, esimerkiksi rap-artistien Asa ja Iso H.
Dornier Do J

Dornier Do J Wal oli 1920-luvulla suunniteltu saksalainen, Italiassa valmistettu kaksimoottorinen lentovene.
Kehitys- ja käyttöhistoria.
Insinööri Claude Dornierin suunnitteleman matkustaja- ja rahtilentoveneen ensilento lennettiin marraskuussa 1924 Italiassa, koska Versailles’n rauhansopimus kielsi Saksalta kaiken lentotoiminnan ensimmäisen maailmansodan seurauksena. Myös suurin osa Dornierin lentoveneistä valmistettiin samasta syystä Italiassa, CMASA:n tehtaassa Marina di Pisassa vuosina 1922–1932. Vuodesta 1932 lähtien valmistus siirrettiin Friedrichshafeniin, Saksaan. Kaikkiaan Dornier Do J Wal -lentoveneitä valmistettiin noin 300 kappaletta. Valmistajina olivat CMASA:n lisäksi CASA (Espanja), Kawasaki (Japani), Aviolanda (Alankomaat) ja Dornier (Saksa).
Valmistuksen siirryttyä Friedrichshafeniin koneesta suunniteltiin uusi versio, Dornier Do R Super Wal. Koneen mittoja kasvattamalla ja moottorien tehoa lisäämällä matkustajien määrää saatiin lisättyä alkuperäisestä kymmenestä yhdeksääntoista. Vuonna 1934 Wal-sarjan koneet nimettiin uudella nimellä, Do 15. Myöhemmin koneesta suunniteltiin nelimoottorinen versio sekä sotilasversio Do 16 Luftwaffen käyttöön.
Versiot.
Dornier Do J-lentoveneitä käyttivät useat lentoyhtiöt ympäri maailman, ensimmäisenä saksalainen lentoyhtiö Lufthansa. Vuonna 1925 lentovene saavutti kuuluisuutta norjalaisen tutkimusmatkailijan, Roald Amundsenin käyttäessä kahta Wal-lentovenettä retkellään pohjoisnavalle. Dornier Do J saavutti myös useita matkalentoennätyksiä, esimerkiksi vuonna 1932 saksalaisen Wolfgang von Gronaun lentäessä maailman ympäri 300 tunnissa.
Erotica

Erotica on yhdysvaltalaisen poplaulajan Madonnan viides studioalbumi, joka julkaistiin 14. lokakuuta 1992. Madonnan itsensä sekä Shep Pettibonen ja Andre Bettsin tuottama albumi herätti suurta kohua seksuaalisuudellaan, ja Madonnaa arvosteltiin mauttomasta seksin esille tuomisesta. Erityisesti kohahdutti kappaleen "Erotica" musiikkivideo, jota MTV kieltäytyi esittämästä kolmea kertaa enempää sen liian eroottisuuden tähden. Videolla oli pätkiä Madonnan "Sex"-pehmopornokirjan kuvauksista sekä sadomasokismia ja kahden naisen välisiä suudelmia.
Albumin ensimmäinen single oli nimikappale "Erotica" jonka paras saavutus Billboard-listalla oli kolmossija, ja toisena singlenä julkaistiin "Deeper And Deeper". Kolmas single oli "Bad Girl" ja neljäs pelkästään Isossa-Britanniassa julkaistu "Fever", jonka remix-versiot julkaistiin Yhdysvalloissa "Bad Girl"-singlellä. "Fever" on cover-versio Little Willie Johnin samannimisestä kappaleesta vuodelta 1956. Yhdysvalloissa viimeinen albumin singlejulkaisu oli "Rain" kesällä 1993, mutta Japanissa, Saksassa ja Australiassa julkaistiin kuudes single, "Bye Bye Baby".
Albumi jäi Yhdysvalloissa Madonnan myyntiluvuissa pettymykseksi vain 1,890,000 kappaleen myynnillä. Maailmanlaajuisesti albumia myytiin 5,5 miljoonaa.
Ilmestysten avaruus

Ilmestysten avaruus on Alastair Reynoldsin tieteisromaani vuodelta 2001. Teos aloittaa samannimisen sarjan. Kirjan suomennos ilmestyi 2003. 
Juoni.
Kirjan tarina alkaa vuodesta 2551 tapahtuen pääosin Delta-Pavoniksen aurinkokuntaan kuuluvalla Resurgamin planeetalla sekä "Äärettömyyden kaipuu" -nimisellä avaruusaluksella. Arkeologi Dan Sylveste avustajineen tutkii muinaisen amarantiinien muukalaiskulttuurin jäänteitä – koko lajin arvellaan tuhoutuneen sukupuuttoon äkillisesti jonkin erityislaatuisen katastrofin seurauksena. Sylvesten tutkimus ei kuitenkaan jatku häiriintymättä, sillä planeetalla tapahtuu myrskyisä vallankaappaus, jonka pyörteisiin Sylveste ajautuu. Dan pitää hallussaan isästään, huonomaineisesta kyberneetikko Calvin Sylvestestä koostettua tietokonesimulaatiota. Aurinkokuntaan saapuu yllättäen avaruusalus, "Äärettömyyden kaipuu", jonka miehistö etsii keinoa parantaa kapteeninsa vaikea sairaus. He ovat olleet aiemmin yhteistyössä Calvin Sylvesten kanssa tämän vielä ollessa elossa, ja uskovat hänen voivan auttaa nytkin, joten he uhkaavat Resurgamin asukkaita äärimmäisellä väkivallalla saadakseen yhteyden kapinallisten vangitsemaan Sylvesteen. Dan Sylvesten salaperäinen menneisyys nousee merkittävään osaan tapahtumien kulkua – sen kautta Sylveste kytkeytyy suureen galaktiseen uhkaan, joka liittyy amarantiinien tuhoon.
Vastaanotto.
"Tähtivaeltajan" Marko Kivelän mukaan kirjan hahmot ovat tyypillistä scifi-tasoa, eli sinällään toimiva, mutta eivät loisteliaita. Ajoittaiset lyhyet tiedeiskut eivät tunnu täysin istuvan kerrontaan. "Portin" Juho-Antti Tuhkasen mielestä tarinan tieteelliset ideat menevät fantasian puolelle. Usein liiankin kiperiksi tehdyistä tilanteista selvitään ihmetekniikan avulla, mikä vie tarinalta jännitettä. Juoni on usein tuttu muista teoksista. Kirjan yhteiskunnallinen kuvaus on jotenkin innotonta ja henkilöt vaikuttavat persoonattomilta.
Suojeluvaltio

Suojeluvaltio on diplomaattisessa selkkauksessa käsiteltävänä olevaan asiaan nähden puolueeton valtio, joka ottaa asemamaassa hoitaakseen diplomaattisuhteet asemamaahan katkaisseen valtion asiat. Puolueettomilla valtioilla ei ole velvollisuutta ottaa toisen valtion jäljelle jääviä asioita, esimerkiksi konsuliasioita, hoitoonsa, mutta diplomaattisen tavan mukaan, mikäli tällainen toivomus ilmaantuu, siitä ei kieltäydytä.
Koska asianomaisilla valtioilla ei ole asemamaahan toimivia diplomaattisuhteita, koskee käytännössä suojeluvaltion asemamaassa suorittama diplomatia vain vähäisiä yksittäisiä kansalaisia ja yrityksiä koskevia asioita, pääasiassa konsuliasioita, ei ulkopolitiikkaa laajasti käsitettynä.
Esimerkiksi Yhdysvaltain suojeluvaltiona sen asioita Korean demokraattisessa kansantasavallassa hoitaa Ruotsi.
Tanskan kutsuttua diplomaattinsa kotiin Indonesiasta ja Iranista Muhammad-pilapiirrosjupakan vuoksi ryhtyivät Alankomaat hoitamaan Tanskan konsuliasioita Indonesiassa ja Suomi Iranissa. Indonesia on Alankomaiden entinen siirtomaa, ja Suomea vastaan ei ollut osoitettu Iranissa mieltä, sillä pilakuvia ei ollut julkaistu missään Suomen lehdistä.
Suojeluvaltio suojelualueen eli protektoraatin merkityksessä.
Joskus nimitystä suojeluvaltio käytetään suomen kielessä protektoraatista, valtiosta tai alueesta, jonka toinen valtio on ottanut suojelukseensa sen ulkopoliittista, kauppapoliittista tai muuta suvereniteettiin kuuluvaa oikeutta voimakkaasti määrittäen tai rajoittaen. Protektoraattivaltiolla ei ole yksiselitteistä määritelmää, koska monissa tapauksissa valtio itse pyrkii kiistämään alisteisen asemansa toiselle valtiolle.
Kansainvälisoikeudellisesti tunnustettuja protektoraatteja ovat olleet muun muassa Saksan ensimmäisen maailmansodan aikaiset alusmaat ja osat Osmanien valtakuntaa, josta tuli Kansainliiton mandaatilla toimivia Britannian ja Ranskan protektoraatteja.
Vuonna 1918 Suomen ja Ukrainan voidaan katsoa ajautuneen itsenäisyysjulistuksistaan huolimatta Saksan keisarikunnan protektoraateiksi: Suomi muun muassa kevään 1918 kauppasopimuksen vuoksi ja Ukrainan sen vuoksi, että saksalaiset ja itävaltalaiset järjestivät siellä toukokuun 1918 lopussa vallankaappauksen saadakseen Ukrainan sidotuksi kiinteämmin Saksan sotatalouteen viljantoimitusten avulla.